Uganda - jedna od postaja na afričkoj turneji predsjednika Busha (8/7/03) - 2003-07-08
Glavne teme razgovora s predsjednikom Yoverijem Musevenijem bit će AIDS, građanski rat na sjeveru Ugande i ograničenje broja predsjedni
Predsjendik George Bush je sinoć krenuo na jednotjednu turneju po Africi. U sklopu nje, predsjednik će provesti četiri sata u Ugandi. Očekuje se da će razgovorima s ugandanskim dužnosnicima dominirati problem epidemije AIDS-a. No, analitičari očekuju da bi se na dnevnom redu mogla naći još neka pitanja, poput rata na sjeveru Ugande te pitanje ukidanja ograničenja predsjedničkog mandata. Uganda dobiva pohvale kada se radi o suzbijanju epidemije AIDS-a i HIV-A. Procjenjuje se da je prije nešto više od deset godina, 30 posto građana Ugande bilo je zaraženo virusom HIV-a. Sada, zahvaljujući kombinaciji obrazovanja, praćenju širenja infekcije, te programima skrbi za zaražene i oboljele, taj je postotak smanjen na oko 6 posto. Warren Naamara je koordinator programa za Ugandu u Agenciji Ujedinjenih naroda za borbu protiv AIDS-a, sa sjedištem u Keniji. On je također bivši direktor programa ugandske vlade za borbu protiv AIDS-a. On smatra da predstojeći posjet predsjednika Busha predstavlja "vrlo snažnu poruku u borbi protiv HIV-a i AIDS-a." "Ne radi se o novcu, već o društvenom, filantropskom osjećaju stanovništva. Uganda se ne osjeća sama u ovoj borbi" - objašnjava gospodin Naamara. Međutim, AIDS je tek jedan od problema s kojima se sučeljava Uganda. Analitičari drže potrebnim da predsjednik Bush i njegov domaćin, predsjednik Yoweri Museveni, razgovaraju i o drugim pitanjima koja ugrožavaju stabilnost te zemlje, primjerice o građanskom ratu koji već 16 godina traje na sjeveru Ugande. Ovakvo stanje najviše pogađa djecu. UNICEF procjenjuje da je gerilska skupina LRA, koja ratuje na sjeveru Ugande, tijekom protekle godine otela više od 8 400 djece. Dječake se navodno otima kako bi sudjelovali u borbi, dok se djevojčice koristi za seksualno zadovoljavanje gerilaca LRA. Kako bi izmakli otmicama, gotovo 20 tisuća osoba na sjeveru Ugande, i to pretežito djeca, svaku noć provode u skloništima u gradovima, te se ujutro vraćaju kući. Predstavnik UNICEF-a za Ugandu Martin Mogwanja nada se da će dvojica predsjednika razgovarati o ovom problemu: "Siguran sam da su i predsjednik Museveni i predsjednik Bush svjesni težine sukoba na sjeveru Ugande, utjecaja koji taj sukob ima na stotine tisuća ljudi. Gotovo milijun ljudi je već raseljeno, a posebice stradaju djeca. Uvjeren sam da će u duhu suradnje i prijateljstva između dvije zemlje, ovo pitanje doći na dnevni red." Drugo prijeporno pitanje je dužina predsjedničkog mandata u Ugandi. U svibnju je predsjednik Museveni smijenio pet ministara. Prema navodima iz neovisnog ugandskog dnevnog lista , trojica smijenjenih ministara protivila su se ukidanju ograničenja broja predsjedničkih mandata, što bi predsjendiku omogućilo ponovnu kandidaturu 2006. godine. Profesor Međunarodnog sveučilišta Sjedinjenih Država u Nairobiju, Macharia Munene, objašnjava zašto do toga ne bi smjelo doći: "Dugoročno gledano, mislim da bi to škodilo Ugandi te interesima Sjedinjenih Država u regiji. Ima boljih načina na koji predsjednik Museveni može služiti ugandskom narodu. Uganda bi mogla postati nestabilna zbog nezadovoljstva građana. Mislim da će o tom pitanju dvojica predsjednika otvoreno razgovarati." Analitičari dodaju da će predsjednici Bush i Museveni, vjerojatno razgovarati i o mjerama kojima bi se Ugandu i regiju zaštitilo od terorizma, povećavanju trgovinske razmjene između dvije zemlje, te pružanje jamstava za bilateralnu pomoć.